UE
Proiect 

LEGE
privind practicile comerciale neloiale dintre întreprinderi în cadrul 
lanțului de aprovizionare agricol și alimentar

Parlamentul adoptă prezenta lege organică. 
Prezenta lege transpune Directiva 2019/633 a Parlamentului European și a Consiliului din 17 aprilie 2019 privind practicile comerciale neloiale dintre întreprinderi în cadrul lanțului de aprovizionare agricol și alimentar, publicată în Jurnalul Oficial al Uniunii Europene L 111 din 25 aprilie 2019, CELEX 32019L0633.

Capitolul I
Dispoziții generale

Articolul 1. Obiectul și scopul legii
(1) Prezenta lege reglementează relațiile comerciale dintre cumpărători și furnizori în cadrul lanțului de aprovizionare agricol și alimentar și stabilește lista practicilor comerciale neloiale interzise, determină autoritățile de aplicare a legii și procedura de examinare și sancționare a practicilor comerciale neloiale.
(2) Scopul prezentei legi este:
a) prevenirea și combaterea practicilor comerciale neloiale interzise în relațiile dintre cumpărători și furnizori din cadrul lanțului de aprovizionare agricol și alimentar;
b) promovarea corectitudinii și transparenței în relațiile comerciale. 

Articolul 2. Domeniul de aplicare 
(1)  Prezenta lege se aplică  relațiilor contractuale între furnizori și cumpărători de produse din cadrul lanțului de aprovizionare agricol și alimentar, în funcție de cifra de afaceri:  
a) furnizori a căror cifră de afaceri totală nu depășește 2 milioane de euro către cumpărători a căror cifră de afaceri totală depășește 2 milioane de euro;
b) furnizori a căror cifră de afaceri totală depășește 2 milioane de euro, dar este de maximum 10 milioane de euro, către cumpărători a căror cifră de afaceri totală depășește 10 milioane de euro;
c) furnizori a căror cifră de afaceri totală depășește 10 milioane de euro, dar este de maximum 50 milioane de euro, către cumpărători a căror cifră de afaceri totală depășește 50 milioane de euro;
d) furnizori a căror cifră de afaceri totală depășește 50 milioane de euro, dar este de maximum 150 milioane de euro, către cumpărători a căror cifră de afaceri totală depășește 150 milioane de euro;
e) furnizori a căror cifră de afaceri totală depășește 150 milioane de euro, dar este de maximum 350 milioane de euro, către cumpărători a căror cifră de afaceri totală depășește 350 milioane de euro.
(2) Cifra de afaceri totală a furnizorilor și a cumpărătorilor prevăzută la alin. (1) se determină pe baza ultimei situații financiare anuale aprobate, cu aplicarea corespunzătoare a regulilor privind întreprinderile autonome, partenere și legate, potrivit Legii nr. 179/2016 cu privire la întreprinderile mici și mijlocii. Echivalentul în lei al plafoanelor exprimate în euro prevăzute la alin. (1) se calculează la rata oficială de schimb a Băncii Naționale a Moldovei valabilă la ultima zi a exercițiului financiar pentru care a fost aprobată situația financiară anuală.
(3)  Prezenta lege se aplică, de asemenea, serviciilor prestate de cumpărător furnizorului, în măsura în care acestea vizează practicile comerciale neloiale prevăzute la art. 4 și 5.
(4) Prin derogare de la prevederile alin. (1), prezenta lege se aplică furnizorilor cu cifră de afaceri totală de maximum 350 milioane de euro către toți cumpărătorii care sunt autorități publice.
(5) Prezenta lege nu afectează relațiile dintre furnizori și consumatori finali.
(6) Relațiile contractuale dintre furnizorul și cumpărătorul de produse agricole și alimentare se stabilesc prin contracte încheiate în scris, inclusiv în formă electronică sau prin mijloace electronice, negociate în prealabil de către părți. Contractul va include cel puțin: părțile, obiectul, cantitatea și unitatea de măsură, calitatea/standardele, prețul și mecanismul de revizuire, termenele și condițiile de plată, condiții de livrare, clauze privind anularea, returnarea și riscul, penalități, condiții de încetare. Contractele și alte acte juridice încheiate între furnizori și cumpărători de produse agricole și alimentare care conțin clauze ce cad sub incidența interdicțiilor prevăzute la art. 4 și 5 sunt lovite de nulitate.
(7) Interdicțiile prevăzute la art. 4 și 5 se aplică practicilor comerciale neloiale care apar în cadrul relațiilor contractuale de furnizare a produselor agricole și alimentare reglementate de legislația Republicii Moldova.

Articolul 3. Noțiuni
În sensul prezentei legi, următoarele noțiuni semnifică:
a) autoritate publică - autoritățile publice definite în sensul prevederilor art. 7 din Codul administrativ nr. 116/2018;
b) cumpărător - orice persoană fizică sau juridică ori grup de astfel de persoane, indiferent de locul de stabilire a acestora, precum și orice autoritate publică, care cumpără produse agricole și alimentare, în scop comercial sau profesional;
c) furnizor - orice producător agricol sau orice persoană fizică sau juridică, indiferent de locul de stabilire al sediului acestora, care vinde produse agricole și alimentare. Noțiunea de furnizor poate include organizații de producători și asociații ale organizațiilor de producători, astfel cum prevede cadrul legislativ cu privire la organizațiile și asociațiile producătorilor și organizațiile interprofesionale în domeniul agroalimentar;
d) listare - ansamblul operațiunilor prin care un furnizor și produsele acestuia sunt înregistrate în sistemele informaționale și comerciale ale cumpărătorului, în vederea achiziționării și comercializării acestora prin intermediul unităților comerciale ale acestuia;
e) practică comercială neloială - comportament sau clauză contractuală utilizată în relațiile comerciale dintre furnizori și cumpărători din lanțul de aprovizionare agricol și alimentar, impusă unilateral de o parte aflată într-o poziție de putere economică superioară, generând un dezechilibru semnificativ între drepturile și obligațiile părților;
f) produse agricole și alimentare - produsele enumerate în lista produselor agricole și alimentare aprobată de Guvern, precum și produsele care nu sunt enumerate în lista respectivă, dar care sunt procesate în scopul utilizării drept alimente prin utilizarea produselor enumerate în lista respectivă; 
g) produse agricole și alimentare perisabile - produse agricole și alimentare care, prin natura lor sau la stadiul lor de procesare, sunt susceptibile să devină improprii pentru vânzare în termen de 30 de zile după recoltare, producere sau procesare.
h) remiză - reducere acordată pentru achiziții în volum mare sau pentru clienți cu statut preferențial;
i) risturnă - reducere calculată asupra ansamblului de tranzacții cu același partener, într-o perioadă determinată;
j) reduceri comerciale - orice diminuare a sumei datorate de cumpărător furnizorului pentru livrări de produse agricole și alimentare, indiferent de denumire sau mecanismul utilizat;
k) represalii comerciale - orice acțiuni ale cumpărătorului sau ale furnizorului menite să intimideze cealaltă parte pentru a o determina să accepte condiții contractuale sau comerciale defavorabile.

Capitolul II
Practici comerciale neloiale

Articolul 4. Practici comerciale neloiale interzise legate de plăți
(1) Sunt interzise următoarele practici comerciale legate de întârzierea plăților către furnizori:
1) în cazul în care contractul prevede livrarea produselor în mod regulat:
a) pentru produsele agricole și alimentare perisabile, cumpărătorul plătește furnizorului mai târziu de 30 de zile de la încheierea unei perioade de livrare convenite în care au fost efectuate livrări sau mai târziu de 30 de zile de la data la care suma de plată aferentă respectivei perioade de livrare a fost stabilită, dintre aceste două date fiind luată în considerare cea care survine mai târziu;
b) pentru alte produse agricole și alimentare perisabile, cumpărătorul plătește furnizorului mai târziu de 45 de zile de la încheierea unei perioade de livrare convenite în care au fost efectuate livrări sau mai târziu de 45 de zile de la data la care suma de plată aferentă respectivei perioade de livrare a fost stabilită, dintre aceste două date fiind luată în considerare cea care survine mai târziu.
Cu referire la termenele de plată prevăzute la prezentul punct, se consideră, în orice caz, că perioadele de livrare convenite nu depășesc o lună.
2) în cazul în care contractul nu prevede livrarea produselor în mod regulat:
a) pentru produsele agricole și alimentare perisabile, a căror dată-limită de consum nu depășește 30 de zile inclusiv, cumpărătorul plătește furnizorului mai târziu de 30 de zile de la data livrării sau mai târziu de 30 de zile de la data stabilirii sumei de plată, dintre aceste două date fiind luată în considerare cea care survine mai târziu;
b) pentru alte produse agricole și alimentare perisabile, cumpărătorul plătește furnizorului mai târziu de 45 de zile de la data livrării sau mai târziu de 45 de zile de la data stabilirii sumei de plată, dintre aceste două date fiind luată în considerare cea care survine mai târziu. 
3) în cazul în care cumpărătorul stabilește suma de plată:
a)  	termenele de plată menționate la pct. 1) încep să curgă după încheierea unei perioade de livrare convenite în care au fost efectuate livrări;
b) 	termenele de plată menționate la pct. 2) încep să curgă de la data livrării.

Articolul 5. Practici comerciale neloiale interzise nelegate de plăți
(1)  Sunt interzise următoarele practici comerciale neloiale nelegate de plăți:
1) Cumpărătorul anulează comenzile sau solicită înlocuirea produselor agricole și alimentare perisabile, a căror dată-limită de consum este de până la 7 zile inclusiv.
2) Cumpărătorul anulează comenzile de produse agricole și alimentare perisabile cu un termen de preaviz atât de scurt încât nu se poate presupune în mod rezonabil că furnizorul poate găsi o modalitate alternativă de comercializare sau utilizare a produselor respective. Un termen de preaviz mai scurt de 30 de zile este întotdeauna considerat un termen de preaviz scurt.
3) Cumpărătorul modifică în mod unilateral clauzele unui contract pentru furnizarea de produse agricole și alimentare care se referă la frecvența, metoda, locul, calendarul sau volumul furnizării sau livrării produselor agricole și alimentare, standardele de calitate, condițiile de plată sau prețurile sau în ceea ce privește furnizarea de servicii, în măsura în care acestea sunt menționate explicit în contract.
4) Cumpărătorul solicită furnizorului plăți care nu sunt legate de vânzarea produselor agricole și alimentare ale furnizorului.
5) Cumpărătorul solicită furnizorului plăți pentru deteriorarea sau pierderea de produse agricole și alimentare, survenite în spațiile cumpărătorului sau din momentul recepționării produselor agricole și alimentare, atunci când o astfel de deteriorare sau pierdere nu a avut loc din neglijența sau culpa furnizorului.
6) Cumpărătorul refuză să confirme în scris clauzele unui contract de furnizare a produselor agricole și alimentare. Excepție este situația în care acordul de furnizare se referă la produse care urmează să fie livrate de un membru al unei organizații de producători, inclusiv al unei cooperative, chiar organizației de producători al cărei membru este furnizorul, dacă statutul respectivei organizații de producători sau dacă normele și deciziile prevăzute în respectivul statut sau derivate din acesta conțin dispoziții având efecte similare clauzelor acordului de furnizare.
7) Cumpărătorul dobândește, utilizează sau divulgă în mod ilegal secrete comerciale ale furnizorului, în sensul Legii nr. 384/2023 privind protecția secretelor comerciale.
8) Cumpărătorul amenință cu efectuarea sau efectuează represalii comerciale împotriva furnizorului în cazul în care furnizorul își exercită drepturile legale sau contractuale, inclusiv prin depunerea unei plângeri la autoritatea de aplicare a legii sau prin cooperarea cu autoritatea de aplicare a legii în timpul unei investigații.
9) Cumpărătorul solicită furnizorului compensarea costurilor aferente examinării plângerilor clienților referitoare la vânzarea produselor furnizorului atunci când reclamațiile nu sunt generate de neconformitatea produselor livrate ori de nerespectarea obligațiilor contractuale sau legale de către furnizor.
10) Solicitarea și oferirea de reduceri comerciale în afara negocierii unui contract sau a unei oferte notificate în formă scrisă, inclusiv în formă electronică. Valoarea cumulativă anuală a reducerilor comerciale negociate pentru livrări de produse agricole și alimentare, cu excepția remizelor și risturnelor, nu va depăși 20% din valoarea facturată. 
11) Lipsa unui răspuns scris sau electronic transmis furnizorului privind acceptarea sau refuzul, în totalitate sau în parte, a ofertei acestuia într-un termen ce depășește 14 zile.
12) Refuzul cumpărătorului de a lista produsele agricole și alimentare ale furnizorului, livrate în forma și condițiile minime cerute de cumpărător, în cazul în care astfel de cerințe sunt afișate public.
(2)  Sunt considerate neloiale și interzise următoarele practici comerciale, cu excepția cazului în care acestea au fost convenite anterior prin clauze clare și lipsite de ambiguitate din contract sau printr-un acord ulterior la contractul dintre cumpărător și furnizor:
1) cumpărătorul returnează furnizorului produsele agricole și alimentare nevândute, fără să plătească pentru respectivele produse nevândute sau fără să plătească pentru eliminarea acestor produse ori ambele;
2) furnizorului i se impune o plată de care este condiționată stocarea, afișarea sau listarea produselor sale agricole și alimentare sau punerea la dispoziție pe piață a respectivelor produse;
3) cumpărătorul solicită furnizorului să suporte, integral sau parțial, costul oricăror reduceri pentru produsele agricole și alimentare vândute de cumpărător cu titlu promoțional, cu excepția cazului în care cumpărătorul, înaintea demarării unei acțiuni promoționale, precizează perioada promoției și cantitatea de produse agricole și alimentare pe care preconizează că o va comanda la preț redus;
4) cumpărătorul solicită furnizorului să plătească pentru publicitatea făcută de către cumpărător produselor agricole și alimentare;
5) cumpărătorul solicită furnizorului să plătească pentru serviciile de marketing prestate de către cumpărător privind produsele agricole și alimentare;
6) cumpărătorul solicită furnizorului să plătească pentru personalul care se ocupă de amenajarea spațiilor de vânzare utilizate pentru vânzarea produselor furnizorului;
7) cumpărătorul condiționează cumpărarea prin livrarea în mai multe unități comerciale.
(3)  În cazul în care cumpărătorul solicită o plată pentru situațiile menționate la alin. (2) pct. 2)-6), la cererea furnizorului, cumpărătorul prezintă în scris acestuia o estimare a costurilor respective și fundamentul acesteia.

Articolul 6. Excepții
(1) Interdicțiile prevăzute la art. 4 alin. (1):
1) nu aduc atingere:
a) consecințelor întârzierilor în efectuarea plăților și căilor de atac prevăzute în Legea nr. 66/2025 privind combaterea întârzierii în executarea obligațiilor de plată în temeiul contractelor încheiate între profesioniști sau între profesioniști și autoritățile publice care se aplică, prin derogare de la termenele de plată stabilite în respectiva lege, pe baza termenelor de plată prevăzute în prezenta lege;
b) opțiunii unui cumpărător și a unui furnizor de a conveni asupra includerii în contract a unei clauze de repartizare a valorii în sectorul zahărului, inclusiv în ceea ce privește câștigurile și pierderile de pe piață, pentru a stabili modul în care urmează să fie repartizată între ei orice evoluție a prețurilor relevante de pe piață pentru produsele în cauză sau de pe alte piețe ale materiilor prime;
c) contractelor încheiate între furnizorii de struguri sau must pentru producția de vin și cumpărătorii lor direcți, cu condiția ca acestea să stabilească în mod clar condițiile de plată pentru aceste tranzacții și să fie multianuale sau să devină multianuale.
2) nu se aplică în cazul plăților efectuate pentru furnizarea de produse agricole și alimentare către:
a) instituții medico-sanitare publice menționate la art. 4 alin. (2) din Legea ocrotirii sănătății nr. 411/1995;
b) instituțiile de învățământ publice menționate la art. 12 lit. a) – f) din Codul educației nr. 152/2014.
Capitolul III
Procedura de examinare a plângerilor 
și răspunderea pentru practicile comerciale neloiale interzise

Articolul 7. Autorități desemnate și atribuții
(1)  Autoritatea de implementare a prezentei legi este Ministerul Agriculturii și Industriei Alimentare, cu competențe de elaborare și promovare a politicilor publice în domeniul practicilor comerciale neloiale în lanțul de aprovizionare agricol și alimentar, în colaborare cu alte autorități competente, în limitele competențelor stabilite de cadrul normativ.
(2)  Consiliul Concurenței este autoritatea de aplicare a prezentei legi, ca autoritate publică autonomă, independentă și imparțială față de alte autorități, care exercită atribuțiile prevăzute de prezenta lege în vederea prevenirii și combaterii practicilor comerciale neloiale generate de dezechilibrele de putere de negociere în cadrul lanțului de aprovizionare cu produse agricole și alimentare.
(3)  În vederea aplicării prezentei legi, Consiliul Concurenței are următoarele atribuții:
a) de a iniția și de a efectua investigații din oficiu sau în baza unei plângeri;
b) de a cere cumpărătorilor și furnizorilor să pună la dispoziție toate informațiile necesare pentru efectuarea investigațiilor privind practicile comerciale interzise;
c) de a efectua inspecții neanunțate la fața locului în cadrul investigațiilor sale, în conformitate cu reglementările și procedurile stabilite de Legea concurenței nr. 183/2012;
d) de a adopta decizii prin care constată încălcarea interdicțiilor prevăzute la art. 4 și solicită cumpărătorului să înceteze practica comercială interzisă. La adoptarea deciziilor, Consiliul Concurenței asigură protecția identității reclamantului, a membrilor acestuia și a furnizorilor prevăzuți la art. 8 alin. (2), precum și a informațiilor indicate de reclamant, în condițiile art. 8 alin. (6),  a căror divulgare ar putea prejudicia interesele legitime ale acestuia;
e) de a impune autorului încălcării sau de a iniția împotriva acestuia proceduri pentru aplicarea de amenzi, alte sancțiuni la fel de eficace și măsuri interimare, în conformitate cu reglementările și procedurile stabilite de Legea concurenței nr. 183/2012;
f) de a publica periodic deciziile adoptate în temeiul lit. d) și e).
(4)  La exercitarea atribuțiilor stabilite la alin. (3) se asigură garanții adecvate în ceea ce privește drepturile la apărare, în conformitate cu principiile generale ale dreptului Uniunii și cu Carta drepturilor fundamentale a Uniunii Europene, inclusiv în cazurile în care reclamantul solicită tratamentul de confidențial al informațiilor în temeiul art. 8 alin. (6).
(5)  Consiliul Concurenței, în calitate de autoritate unică de aplicare a prezentei legi, transmite anual Ministerului Agriculturii și Industriei Alimentare informații sintetizate privind aplicarea prezentei legi, inclusiv referitoare la numărul plângerilor, investigațiilor inițiate, inclusiv din oficiu, deciziilor adoptate și măsurilor dispuse, în vederea fundamentării și evaluării politicilor publice în domeniul lanțului de aprovizionare agricol și alimentar.
(6)  Consiliul Concurenței poate înainta Ministerului Agriculturii și Industriei Alimentare propuneri de îmbunătățire a cadrului normativ, în baza experienței rezultate din activitatea de aplicare a prezentei legi. 

Articolul 8. Plângeri și confidențialitate
(1)  Furnizorii pot depune plângeri privind practicile comerciale neloiale interzise de prezenta lege la autoritatea de aplicare a legii din Republica Moldova în nume propriu.
(2)  Furnizorii care sunt organizații de producători, alte organizații de furnizori sau asociații ale unor astfel de organizații pot depune plângeri și la cererea unuia sau a mai multor membri ai lor sau la cererea unuia sau a mai multor membri ai organizațiilor lor membre, în cazul în care respectivii membri consideră că au fost afectați de o practică comercială interzisă. Alte organizații care au un interes legitim în reprezentarea furnizorilor au dreptul de a depune plângeri la cererea unui furnizor și în interesul respectivului furnizor, cu condiția ca astfel de organizații să fie persoane juridice independente fără scop lucrativ.
(3)  În cazul în care plângerea vizează o practică comercială neloială cu element transfrontalier, autoritatea de aplicare a legii din Republica Moldova poate coopera cu autoritățile competente din alte state, inclusiv din statele membre ale Uniunii Europene, în condițiile prezentei legi, ale tratatelor internaționale la care Republica Moldova este parte și ale altor mecanisme de cooperare aplicabile.
(4)  În cazul în care autoritatea de aplicare a legii consideră că există motive suficiente pentru a examina plângerea, aceasta inițiază, efectuează și finalizează investigația privind obiectul plângerii în conformitate cu procedura, termenele și competențele prevăzute în Legea concurenței nr. 183/2012, cu excepția cazurilor în care prezenta lege prevede altfel.
(5)  Alte aspecte ale procedurii de depunere, înregistrare, investigare, soluționare a plângerilor, precum și modalitatea și perioada de monitorizare a deciziilor, se stabilesc de Consiliul Concurenței prin regulament aprobat prin hotărâre a Plenului Consiliului Concurenței.
(6)  Autoritatea de aplicare a prezentei legi asigură, la cererea reclamantului, măsurile necesare pentru a proteja identitatea acestuia, a membrilor săi sau a furnizorilor menționați la alin. (2), precum și a altor informații a căror divulgare este indicată de reclamant ca fiind susceptibilă să aducă atingere intereselor sale sau ale acelor membri sau furnizori. Reclamantul este obligat să indice informațiile pentru care solicită confidențialitate.
(7)  Plângerea este însoțită, după caz, de informațiile și documentele disponibile reclamantului, relevante pentru examinarea presupusei practici comerciale neloiale și a interesului legitim afectat.
(8)  La cererea scrisă a autorității de aplicare a legii, reclamantul pune la dispoziție informațiile și documentele solicitate în legătură cu obiectul plângerii, în măsura în care le deține.

Articolul 9. Termenele de examinare și deciziile Consiliului Concurenței
(1)  Examinarea plângerilor și investigarea practicilor comerciale neloiale se efectuează de Consiliul Concurenței în conformitate cu procedura și competențele prevăzute de Legea concurenței nr. 183/2012, în măsura în care prezenta lege nu prevede altfel.
(2)  Termenul de soluționare a plângerilor privind practicile comerciale neloiale este de 60 de zile lucrătoare de la data inițierii investigației, cu posibilitatea prelungirii acestuia cu cel mult 30 de zile lucrătoare în cazuri complexe.
(3)  În cadrul investigației privind practicile comerciale neloiale interzise de prezenta lege, Consiliul Concurenței poate adopta, prin decizie, măsuri interimare adecvate și proporționale, pentru o perioadă determinată, în cazul în care, la o primă evaluare, constată existența unor indicii privind săvârșirea unei practici comerciale neloiale care poate produce un prejudiciu semnificativ sau iminent furnizorului ori poate afecta funcționarea lanțului de aprovizionare agricol și alimentar.
(4)  În cazul constatării încălcării prezentei legi, Consiliul Concurenței adoptă decizie de constatare și, după caz, de sancționare și dispune încetarea practicii comerciale interzise. La adoptarea unei astfel de decizii, Consiliul Concurenței ia măsurile necesare pentru a proteja în mod adecvat identitatea reclamantului și informațiile indicate de acesta ca fiind susceptibile să îi aducă atingere intereselor, în condițiile art. 8 alin. (6).
(5)  În cazul în care practica comercială interzisă constă în utilizarea unor clauze contractuale cu același conținut în contracte comerciale similare încheiate de același cumpărător cu furnizorii săi, Consiliul Concurenței poate dispune încetarea utilizării acestor clauze în raporturile contractuale similare, cu respectarea principiului proporționalității. 
(6)  Deciziile și actele administrative ale Consiliului Concurenței adoptate în temeiul prezentei legi pot fi contestate potrivit art. 47 din Legea concurenței nr. 183/2012.

Articolul 10. Proceduri alternative de soluționare a litigiilor
Litigiile privind practicile comerciale neloiale pot fi soluționate, înainte de a fi adresate Consiliului Concurenței, pe cale amiabilă, conform Legii nr. 9/2026 privind medierea și statutul mediatorului ori conform Legii nr. 23/2008 cu privire la arbitraj. Recurgerea la proceduri alternative de soluționare a litigiilor nu limitează dreptul furnizorului de a depune plângere la Consiliul Concurenței în condițiile prezentei legi.

Articolul 11. Cooperarea dintre autoritățile de aplicare a legii
(1)  Consiliul Concurenței cooperează cu autoritățile competente din statele membre ale Uniunii Europene care aplică norme similare prezentei legi și cu Comisia Europeană și acordă asistență reciprocă în investigarea practicilor comerciale neloiale cu dimensiune transfrontalieră. Cooperarea se desfășoară în conformitate cu mecanismele și procedurile instituite la nivelul Uniunii Europene, cu tratatele internaționale la care Republica Moldova este parte sau cu alte mecanisme de cooperare aplicabile.
(2)  Cooperarea prevăzută la alin. (1) se realizează prin schimb de informații, reuniuni, platforme de coordonare și alte forme de colaborare, în scopul aplicării prezentei legi și al legislației europene relevante privind practicile comerciale neloiale. Schimbul de informații poate include aspecte referitoare la evoluțiile legislative, bunele practici, măsurile de executare, instrumentele de cooperare, precum și alte elemente necesare pentru asigurarea unei aplicări eficiente și unitare a normelor.

Articolul 12. Accesul la informațiile privind practicile comerciale neloiale 
Consiliul Concurenței publică anual, până la data de 15 martie, pe pagina sa web oficială, un raport care cuprinde, în special, numărul plângerilor primite, numărul investigațiilor inițiate și al celor finalizate în cursul anului precedent. În cazul fiecărei investigații finalizate, raportul trebuie să conțină o scurtă descriere a problemei, rezultatul investigației și decizia adoptată, sub rezerva cerințelor de confidențialitate stabilite la art. 8 alin. (6) și în Legea concurenței nr. 183/2012.

Articolul 13. Raportare 
(1)  Consiliul Concurenței transmite anual, până la data de 15 martie, Comisiei Europene un raport privind practicile comerciale neloiale în relațiile dintre întreprinderi din cadrul lanțului de aprovizionare agricol și alimentar din Republica Moldova, întocmit în conformitate cu cerințele stabilite de Comisia Europeană. Raportul conține datele relevante privind aplicarea și asigurarea aplicării normelor prevăzute de prezenta lege pe parcursul anului anterior.
(2)  Raportul prevăzut la alin. (1) se transmite, în scop informativ, și Ministerului Agriculturii și Industriei Alimentare, în vederea fundamentării și evaluării politicilor publice în domeniul lanțului de aprovizionare agricol și alimentar.
(3)  Ministerul Agriculturii și Industriei Alimentare și, după caz, Consiliul Concurenței pot participa, prin reprezentanți delegați în mod oficial, la reuniuni, consultări, platforme de coordonare sau alte formate de cooperare organizate de Comisia Europeană ori de structurile relevante ale Uniunii Europene în domeniul practicilor comerciale neloiale și al organizării comune a piețelor agricole, în condițiile cadrului de cooperare aplicabil.
 
Capitolul IV
Sancțiuni


Articolul 14. Sancțiuni 
(1) Săvârșirea practicilor comerciale neloiale prevăzute la art. 4 constituie încălcare a prezentei legi și se sancționează de Consiliul Concurenței cu amendă de până la 0,5% din cifra totală de afaceri realizată în anul financiar anterior adoptării deciziei de sancționare.
(2) Săvârșirea repetată a încălcărilor prevăzute la alin. (1) se sancționează cu amendă de până la 1% din cifra totală de afaceri realizată în anul financiar anterior adoptării deciziei de sancționare.

Articolul  15. Individualizarea amenzii
(1)  La individualizarea amenzii, Consiliul Concurenței ține seama de gravitatea, durata și consecințele încălcării, de circumstanțele agravante și atenuante, precum și de comportamentul întreprinderii în cadrul procedurii, potrivit Legii concurenței nr. 183/2012, în măsura în care prezenta lege nu prevede altfel.
(2)  Consiliul Concurenței poate aplica penalități cu titlu cominatoriu, în condițiile Legii concurenței nr. 183/2012, pentru a determina întreprinderea să înceteze practica comercială neloială, să respecte măsurile dispuse prin decizie, să furnizeze informațiile și documentele solicitate sau să se supună inspecției efectuate potrivit legii.

Capitolul V
Dispoziții finale și abrogări

Articolul 16.  Dispoziții finale
(1)  Prezenta lege intră în vigoare peste 6 luni de la data publicării în Monitorul Oficial al Republicii Moldova, cu excepția art. 11, care intră în vigoare la data aderării Republicii Moldova la Uniunea Europeană, și a art. 13 alin. (1), care intră în vigoare începând cu anul al doilea de la data aderării Republicii Moldova la Uniunea Europeană. 
(2)  Consiliul Concurenței, în termen de 6 luni de la data publicării prezentei legi în Monitorul Oficial al Republicii Moldova:
a) va elabora și va adopta actele normative necesare punerii în aplicare a prezentei legi;
b) va aduce în concordanță propriile acte normative cu prezenta lege;
c) va prezenta, în comun cu Guvernul, propuneri de modificare a legislației, în scopul asigurării compatibilității cu prezenta lege.
(3)  Prezenta lege nu aduce atingere reglementărilor naționale care vizează combaterea practicilor comerciale neloiale care nu se încadrează în domeniul de aplicare al prezentei legi.

Articolul 17. Abrogări
(1)  La data intrării în vigoare a prezentei legi, se abrogă:
a) Capitolul V² „Relațiile contractuale dintre furnizor și cumpărător privind livrarea de produse agricole și alimentare” din Legea nr. 231/2010 cu privire la comerțul interior (republicată în Monitorul Oficial al Republicii Moldova, 2021, nr. 230–237, art. 262);
b) articolul 273 punctul 55 din Codul contravențional nr. 218/2008.

PREȘEDINTELE PARLAMENTULUI                                                    Igor GROSU

Contrasemnează:
Ministrul Agriculturii 
și Industriei Alimentare                                                                       Eugeniu Osmochescu

